**ΣΤΕΡΕΟΤΥΠΑ και ΠΡΟΚΑΤΑΛΗΨΕΙΣ**



**ΣΤΕΡΕΟΤΥΠΑ και ΠΡΟΚΑΤΑΛΗΨΕΙΣ**

**Στερεότυπα**είναι αυθαίρετες αντιλήψεις που έχουν εμπεδωθεί στην κοινή γνώμη και χρησιμεύουν για να αξιολογήσουν πρόσωπα και πράγματα με βάση μια εκ των προτέρων καθορισμένη αξιολόγηση.

**Χαρακτηριστικά των στερεοτύπων**

* Βασίζονται σε **προκατασκευασμένες απόψεις**, χωρίς λογικές αιτιολογήσεις.
* **Απλοποιούν** και παραμορφώνουν την πραγματικότητα.
* Εσωτερικεύονται **άκριτα**και μηχανικά.
* **Εξυπηρετούν** οικονομικά, κοινωνικά και πολιτικά συμφέροντα.
* **Διατηρούν**την**κοινωνική συνοχή**, διαιωνίζοντας το κατεστημένο.
* Οδηγούν σε**ρατσιστικές** συμπεριφορές.

**Προκατάληψη** είναι γνώμη για κάτι που έχει σχηματιστεί εκ των προτέρων χωρίς λογική εξέταση.

**Δεισιδαιμονία** είναι η πίστη σε αντιεπιστημονικές δοξασίες για υποτιθέμενη επιρροή κακοποιών πνευμάτων πάνω στη ζωή μας.

**Πρόληψη** είναι μία ανορθολογική αντίληψη που αναζητά την αιτιότητα σε άλογες και υπερφυσικές δυνάμεις.

**Χαρακτηριστικά προκαταλήψεων**

* μεροληπτικές και εσφαλμένες αντιλήψεις
* απουσία κριτικού ελέγχου
* απόρροια στερεότυπων αντιλήψεων

**Αίτια ύπαρξης στερεοτύπων και προκαταλήψεων**

Τα**αίτια**εδράζονται σε πολλούς τομείς της ατομικής και συλλογικής ζωής, ενώ ευθύνη φέρουν οι **φορείς αγωγής** καθώς και το ίδιο το άτομο:

* **Aπουσιάζει**το **δημοκρατικό κλίμα** και ο ειλικρινής διάλογος στο εσωτερικό της **οικογένειας**.
* Το **απαρχαιωμένο εκπαιδευτικό σύστημα** προωθεί το συντηρητισμό και συντηρεί στερεότυπες αντιλήψεις.
* Τα **ΜΜΕ** ενθαρρύνουν την **άκριτη υιοθέτηση** στερεότυπων αντιλήψεων και τον αποπροσανατολισμό.
* Τα άτομα, **λόγω ημιμάθειας** και έλλειψης κριτικής ικανότητας, υιοθετούν ιδέες που αντιβαίνουν στην κοινή λογική και τις αξίες του ανθρωπισμού.
* Αυταρχικά καθεστώτα, θρησκευτικά δόγματα και ποικίλα **συμφέροντα** αναπαράγουν στερεοτυπικές αντιλήψεις για την κατίσχυση της εξουσίας τους.
* Τα ποικίλα οικονομικά και κοινωνικά **αδιέξοδα** ωθούν το άτομο στον φανατισμό και την εσφαλμένη απόδοση ευθυνών.
* **Συμπλεγματικές προσωπικότητες** υποβιβάζουν την αξία άλλων για να ενισχύσουν την αίσθηση της δικής τους αξίας.

**Αποτελέσματα στερεοτύπων και προκαταλήψεων**

* **Ωθούν**στον**φανατισμό**, τον**δογματισμό,** τη μισαλλοδοξία και την αντικοινωνικότητα.
* **Διαιωνίζουν** εθνικές, φυλετικές κλπ. **διαφορές**.
* **Καλλιεργούν** τον κοινωνικό **ρατσισμό** σε βάρος μειονοτήτων.
* **Εξευτελίζουν**την**αξιοπρέπεια** του ανθρώπου.
* **Κλονίζουν** το **δημοκρατικό πολίτευμα**.
* **Διαταράσσουν**την**αρμονική κοινωνική συμβίωση**.
* Επιφέρουν **στασιμότητα** και πολιτικοκοινωνική **αστάθεια.**

 **Τρόποι αντιμετώπισης των στερεοτύπων και των προκαταλήψεων**

* Καλλιέργεια δημοκρατικού κλίματος στο **οικογενειακό περιβάλλον**. Οι γονείς οφείλουν να αποτελούν πρότυπα ανθρωπιστικής συμπεριφοράς.
* Όξυνση της κριτικής ικανότητας και προώθηση των αρχών του αλληλοσεβασμού και της συνεργασίας στο **σχολείο**.
* Αποδοχή του **πολυπολιτισμικού** χαρακτήρα της σύγχρονης κοινωνίας.
* **Αντικειμενική**πληροφόρηση από τα ΜΜΕ, με γνώμονα την κοινωνική ευρυθμία και τον ανθρωπισμό.
* **Συνειδητοποίηση** από τον κάθε άνθρωπο πως η πίστη σε στερεότυπα προσβάλλει την προσωπικότητα και συρρικνώνει την πνευματική ελευθερία του.

**Θέματα για συζήτηση**

Τα **στερεότυπα**μας βοηθούν να κατανοούμε τον περιβάλλοντα κόσμο. Eίναι **στη φύση μας**να**κατηγοριοποιούμε**τους**ανθρώπους**. Είναι ο τρόπος μας να κάνουμε έναν πολύπλοκο κόσμο απλούστερο. Τα στερεότυπα αλλάζουν δύσκολα. Οι άνθρωποι τα συντηρούν ακόμη και όταν έρχονται αντιμέτωποι με αποδείξεις που τα ανατρέπουν.

(Δημήτρης Παπαδημητριάδης)